**Република Србија**

**Општина Чајетина**

**Општински штаб за**

**ванредне ситуације**

**Број: 82-10/2025**

**Дана: 10.06.2025.године**

**Чајетина**

**На основу члана 29. став 1. тачка 10), члана 41. и 43. Закона о смањењу ризика од катастрофа и управљању ванредним ситуацијама (''Службени гласник РС'' број 87/2018), Штаб за ванредне ситуације општине Чајетина, на телефонској седници одржаној 10. јуна 2025. године у 08,00 часова, донео је следећи**

**З А К Љ У Ч А К**

**о хитним и превентивним мерама у циљу смањења ризика на територији општине Чајетина**

**Поводом дописа 07.31.2.2 број: 217-12-20/25 од 05. јуна 2025. године, упућеног од стране Министарства унутрашњих послова Републике Србије, Сектора за ванредне ситуације, Одељења за ванредне ситуације у Ужицу, а у вези предузимањем превентивних мера заштите од пожара на отвореном простору Штаб за ванредне ситуације општине Чајетина одржао је ХИТНУ телефонску седницу дана 10. јуна 2025.године у 8,00 часова. На поменутој седници Штаба размотрен је предметни допис и чланови Штаба упознати са тренутном ситуацијом везаном за повећање броја пожара на отвореном простору и опасностима које могу притом настати. На седници су предложене и покренуте превентивне и оперативне мере и активности за заштиту живота и имовине и у вези са истим донет је следећи Закључак:**

1. **Потребно је ОДМАХ ангажовати све инспекцијеске и друге надлежне службе и интезивирати рад у циљу предузимања мера за спречавање настанка пожара на отвореном простору.**
2. **Тренутно се ради ажурирање Плана заштите и спасавања за територију општине Чајетина, којим ће бити предвиђена заштита и спасавање од пожара, као и решавање проблема несташице воде за пиће.**
3. **Извршена је анализа нових алтернативних водозахвата и констатовано да се ватрогасне цистерне пуне из градског водовода, али да у хитним ситуацијама постојећи водозахвати, речице и потоци задовољавају потребе пуњења возила Ватрогасно спасилачких јединица, а језеро на реци Црни Рзав, Рибничко језеро, може да се поред свих поменутих потреба користи и за захватање воде за хеликоптерске ватрогасне јединице.**
4. **Закључено је да Штабза ванредне ситуације општине Чајетина мора бити у сталном контакту са Ватрогасно-спасилачком јединицом Чајетина, Полицијском станицом у Чајетини, Министарстава унутрашњих послова Републике Србије, као субјектима који ће највертоватније први примити информацију о стању на терену, о евентуалној појави пожара на отвореном простору.**
5. **Остварити контакте и дати Наредбе о ангажовању повереника Цивилне заштите по Месним заједницама, стручно-оперативних тимова, Добровољно ватрогасног друштва Чајетина и Комуналне милиције ради обиласка терена.**
6. **Нарочито обезбедити обилазак критичних локација где најчешће долази до појаве настанка пожара на отвореном простору.**
7. **Преко медија и свих средстава информисања упутити упозорење грађанима на поштовање одредби Закона о заштити од пожара, којим се забрањује спаљивање траве, ниског растиња, спаљивање остатака стрних усева, спаљивање смећа на отвореном простору и спаљивање биљних остатака, као и ложење ватре у шуми и на удaљености од 200м од руба шуме, изузев на одређеним и за то видно обележеним местима, у складу са прописаним мерама заштите од пожара.**
8. **Одштампати обавештења (плакате и флајере) и поставити их на видним местима (пољопривредне апотеке, бензинске станице, школе, Дому здравља, продавницама, угоститељским објектима и другим местима).**
9. **Проверити спремност Јавних комуналних предузећа.**
10. **Извршена је анализа водоснадбевања становништва водом и констатовано да тренутно нема проблема, али уколико дође до истих на територији општине Чајетина постоји могућност допремања воде до угрожених подручја цистернама, којих ЈКП ''Вододвод-Златибор'' из Чајетине има на располагању две (2).**
11. **Размотрити могућност набавке опреме за гашење почетних пожара на отвореном, којом би се опремила Јединица Цивилне заштите опште намене, ради њеног евентуалног ангажовања.**
12. **Извршити проверу спремности субјеката од посебног значаја за заштиту и спасавање.**
13. **Остварити контакте са Ловачким друштвом, ЈП ''Србијашуме'' и Шумском управом Златибор.**
14. **Извршена је анализа достигнутог степена развоја и организовања заштите и спасавања на нивоу локалне самоуправе. Поред свих поменутих субјеката који учествују у заштити и спасавању, на територији општине Чајетина формиране су Јединица цивилне заштите опште намене општине Чајетина и Јединица цивилне заштите за узбуњивање општине Чајетина. Такође, на територији општине Чајетина постоји и функционише Добровољно ватрогасно друштво.**
15. **Овај Закључак је потребно доставити Општинској управи Чајетина да би се исти објавио на сајту општине Чајетина и проследио медијима, како би се благовремено информисала сва заинтересована лица.**

**КОМАНДАНТ ШТАБА**

**ЗА ВАНРЕДНЕ СИТУАЦИЈЕ,**

**Милан Стаматовић**